FI Euroopan unionin virallinen lehti C 87/14

Maataloustuotteiden ja elintarvikkeiden maantieteellisten merkintöjen ja alkuperänimitysten suojasta annetun neuvoston asetuksen (EY) N:o 510/2006 6 artiklan 2 kohdassa tarkoitettu muutoshakemuksen julkaiseminen

2009/C 87/06

Tämä julkaiseminen antaa oikeuden vastustaa muutoshakemusta asetuksen (EY) N:o 510/2006 (1) 7 artiklassa tarkoitetulla tavalla. Vastaväitteet on toimitettava Euroopan komissiolle kuuden kuukauden kuluessa tästä julkaisemisesta.

MUUTOSHAKEMUS

NEUVOSTON ASETUS (EY) N:o 510/2006

Asetuksen 9 artiklan mukainen muutoshakemus

”PARMIGIANO REGGIANO”

EY-asiakirjanumero: IT-PDO-0317-0016-26.7.2007

SMM ( ) SAN (X)

1. Eritelmän kohta (kohdat), jo(i)ta muutos koskee:

—  Tuotteen nimi — Tuotteen kuvaus —  Maantieteellinen alue —  Alkuperätodisteet — Tuotantomenetelmä —  Yhteys maantieteelliseen alkuperään — Merkintä — Kansalliset vaatimukset — Muuta (täsmennettävä)

2. Muutoksen (muutosten) tyyppi:

—  Yhtenäisen asiakirjan tai yhteenvedon muutos — Rekisteröidyn SAN:n tai SMM:n eritelmän muutos, kun yhtenäistä asiakirjaa tai yhteenvetoa ei ole julkaistu —  Eritelmän muutos, joka ei edellytä julkaistun yhtenäisen asiakirjan muutosta (asetuksen (EY) N:o 510/2006 9 artiklan 3 kohta) —  Eritelmän väliaikainen muutos, joka johtuu viranomaisten asettamista pakollisista terveys- tai kasvinsuojelutoimista (asetuksen (EY) N:o 510/2006 9 artiklan 4 kohta)

3. Muutos (muutokset):

3.1 Kuvaus

Lopputuotteen ominaispiirteet kuvataan täsmällisemmin.

Kuvataan tarkemmin niiden lehmien ravinto, joiden maitoa käytetään suojatun alkuperänimityksen Parmigiano Reggiano valmistukseen. Tarkoituksena on selostaa tarkemmin valvonnanalaiset seikat.

3.2 Tuotantomenetelmä

Kuvataan tarkemmin lypsylehmien ravinnon sallitut ja kielletyt ainesosat.

Maatilaympäristön kontaminaatioriskin estämiseksi, mikä voi tapahtua myös maa-aineksen ja rehun kautta, kielletään myös kaikenlaisen säilörehun säilyttäminen tilalla. Lihakarja on pidettävä erillään lypsykarjasta.

Juustokattiloiden mitoista ja käytöstä annetaan joitakin määräyksiä, joissa mainitaan erityisesti perinteiset käytänteet, joiden tarkoituksena on säilyttää tuotteen artisanaalinen luonne ja yhteys maantieteelliseen alueeseen. Otetaan käyttöön mahdollisuus käyttää 15 %:a juustokattiloista uudelleen toista juustouttamista varten. Tämä johtuu Parmigiano Reggianon tuotantoalueen erityisistä teknisistä käytänteistä. Tilastojen mukaan maidon tuotanto on kasvanut, ja on tarkoitus, että juustonvalmistajat voivat hyödyntää kaiken maidon ilman, että heidän tarvitsee ottaa käyttöön uusia kattiloita tai muita rakennelmia. 15 % tulee siitä, että maidontuotanto on kasvanut keskimäärin 15 %.

Enää ei mainita polttamalla tehtyä merkintää, sillä voimassa olevan lainsäädännön mukaan kypsytyslaitosten sisällä ei saa olla avotulta.

3.3 Merkintä

Sen varmistamiseksi, että esipakattu, raastettu tai paloiteltu markkinoille saatettu Parmigiano Reggiano voidaan tunnistaa helposti ja sen aitous voidaan taata, määrätään, että pakkausmerkinnöissä on oltava erityinen merkki, jonka yläosassa on Parmigiano Reggiano -juuston viipale, juustotahko ja veitsi sekä alaosassa sanat PARMIGIANO REGGIANO.

Tällöin kaseiinilaatassa ei enää tarvita ilmaisua ”Parmigiano Reggiano o CFPR”, vaan voidaan käyttää muita ilmaisuja, esimerkiksi ”Consorzio del Formaggio Parmigiano Reggiano” tai kollektiivista merkkiä.

Otetaan käyttöön ilmaisu ”prima stagionatura” (minimikypsytys), joka vastaa luokkaa ”seconda categoria” (toinen luokka) tai ”mezzano” (puolikypsä).

3.4 Kansalliset vaatimukset

Juustonvalmistuseritelmään lisätään viittaus säädökseen D.P.C.M, 4.11.1991, joka oli jo voimassa ja jota sovellettiin.

3.5 Muuta

Määrätään, että paloittelu ja pakkaus täytyy tehdä alkuperäalueella laatu- ja jäljitettävyyssyistä. Sen mukaisesti, mitä yhteisöjen tuomioistuin on määrännyt 25 kesäkuuta 2002 antamassaan tuomiossa (asia C-66/00) ja 20 toukokuuta 2003 antamassaan tuomiossa (asia C-469/00), vain alkuperäalueella suoritettu pakkaaminen voi taata paloina esipakattuna markkinoille saatetun Parmigiano Reggiano -juuston aitouden. Tämä johtuu siitä, ettei monissa kuorettomissa paloissa ole näkyvissä kokonaisessa juustotahkossa olevia alkuperä- ja valikoimamerkkejä edustavia tuotteen tunnistamiseen tarkoitettuja merkkejä. Täytyy siis varmistaa erityisesti, että esipakatun tuotteen aitous taataan ja varmistetaan jäljitettävyys. Laatuun taas vaikuttaa se, kun juustotahkoa leikataan. Juustolla ei silloin ole kuivan kuoren tarjoamaa suojaa, joka eristää juuston erinomaisesti ilman vaikutukselta. Kuori siis suojaa juustoa kuivumiselta, hapettumiselta, hikoamiselta, rasvojen sulamiselta ja homeen leviämiseltä. Tällaisten palautumattomien ilmiöiden estämiseksi on tärkeää, että tahkon leikkaamisen jälkeen juustopalat pakataan tyhjiöön tai säänneltyyn kaasuympäristöön. Siitä on annettu tarkat säännöt, ja se tehdään asiantuntevan henkilön valvonnassa.

YHTENÄINEN ASIAKIRJA

NEUVOSTON ASETUS (EY) N:o 510/2006

”PARMIGIANO REGGIANO”

EY-asiakirjanumero: IT-PDO-0317-0016-26.7.2007

SMM ( ) SAN (X)

1. Nimi

”Parmigiano Reggiano”

2. Jäsenvaltio tai kolmas maa

Italia

3. Maataloustuotteen tai elintarvikkeen kuvaus

3.1 Tuotelaji (liitteen II mukaisesti)

Luokka 1.3 Juustot

3.2 Kuvaus 1 kohdassa nimetystä tuotteesta

Parmigiano Reggiano on kova ja hitaasti kypsytetty juusto, joka valmistetaan tuoreesta, osittain pinnalta kuoritusta lehmänmaidosta. Maitoa ei saa käsitellä lämmöllä, ja maitoa tuottavien lehmien ravinnon on perustuttava ainoastaan alkuperäalueelta saatuun rehuun. Kypsytyksen on kestettävä vähintään 12 kuukautta. Parmigiano Reggiano voidaan saattaa myyntiin kokonaisina tahkoina, paloina tai raastettuna.

Sen ominaisuudet ovat seuraavat:

— lieriönmuotoinen, kanta hiukan kovera tai melkein suora, tasaisilla pinnoilla hiukan kohollaan olevat reunat;

— mitat: tasaisten pintojen halkaisija 35–45 cm, kannan korkeus 20–26 cm;

— tahkon vähimmäispaino: 30 kilogrammaa;

— ulkonäkö: kuori luonnonoljen värinen;

— kuoren paksuus: noin 6 mm;

— massan väri: vaalean oljen tai oljen värinen;

— massan luonteenomainen tuoksu ja maku: tuoksuva, kevyt, maukas mutta ei väkevä;

— massan rakenne: hienorakeinen, lohkeava;

— rasvapitoisuus kuiva-aineesta: vähintään 32 %.

3.3 Raaka-aineet (ainoastaan jalostetut tuotteet)

Lehmänmaito, suola, vasikanjuoksute.

Maito saadaan rajatulla maantieteellisellä alueella kasvatetuista lehmistä.

Lisäaineiden käyttö on kielletty.

3.4 Rehu (ainoastaan eläinperäiset tuotteet)

Lehmien ravinto perustuu rajatulta maantieteelliseltä alueelta saatuun rehuun, jonka määrä ja laatu on määritelty.

Vähintään 75 % rehun kuiva-aineesta on oltava tuotettu rajatulla maantieteellisellä alueella.

Rehuaineet saavat muodostaa enintään 50 % annoksen kuiva-aineesta.

Kaikenlaisen säilörehun käyttö on kielletty.

3.5 Erityiset tuotantovaiheet, joiden on tapahduttava yksilöidyllä maantieteellisellä alueella

Tilat, joilla kasvatetaan Parmigiano Reggiano -juuston valmistukseen käytettävää maitoa tuottavia lehmiä, sijaitsevat rajatulla maantieteellisellä alueella.

Maidon tuotannon ja sen jalostuksen on tapahduttava rajatulla maantieteellisellä alueella. Maito otetaan iltalypsystä ja aamulypsystä ja viedään tuoreena kokomaitona juustolaan tuotantoeritelmän mukaisesti. Aamumaito kaadetaan kuparikattilaan ja sekoitetaan iltamaidon kanssa, joka on osittain pinnalta kuorittu. Maitoon lisätään kotoperäistä heraa. Erityisten entsyymien käyttö on kielletty. Juoksettuminen saadaan aikaan käyttämällä yksinomaan vasikanjuoksutetta. Juoksettumisen jälkeen juustomassa rikotaan ja erotetaan. Saostumisen jälkeen juustomassa siirretään tarkoitukseen varattuihin muotteihin. Merkit kiinnitetään. Muutaman päivän kuluttua tahkot käytetään suolaliuoksessa, jonka jälkeen juustoa kypsytetään vähintään 12 kuukautta.

Tämän 12 kuukauden kypsytyksen on tapahduttava rajatulla maantieteellisellä alueella.

Kypsytyksen vähimmäisajan jälkeen otetaan näytteitä sen varmistamiseksi, että tuotantoeritelmää on noudatettu.

3.6 Viipalointia, raastamista, pakkaamista jne. koskevat erityiset säännöt

Parmigiano Reggiano voidaan saattaa myyntiin kokonaisina tahkoina, paloina tai raastettuna.

Kuluttajansuojasyistä, jotka liittyvät esipakattuna, raastettuna tai paloina myydyn Parmigiano Reggianon aitouden varmistamiseen, on paloittelun, raastamisen ja pakkaamisen tapahduttava rajatulla maantieteellisellä alueella. Tämä johtuu siitä, ettei juustopaloissa tai -raasteessa ole näkyvissä kokonaisessa juustotahkossa olevia Parmigiano Reggiano -juuston tunnistamiseen tarkoitettuja merkkejä. Täytyy siis varmistaa erityisesti, että esipakatun tuotteen aitous taataan. On myös taattava, että palat pakataan nopeasti paloittelun jälkeen niin, että estetään kuivuminen ja hapettuminen ja siten Parmigiano Reggiano -juuston alkuperäisten aistinvaraisten ominaisuuksien huononeminen. Kun juustotahkoa leikataan, juusto menettää kuivan kuoren tarjoaman luonnollisen suojan, joka eristää juuston erinomaisesti ilman vaikutukselta.

Parmigiano Reggiano -juuston palat saa pakata palojen valmistuspaikassa.

Vain kokonaisia Parmigiano Reggiano -juuston tahkoja saa raastaa myytäväksi. Raaste on pakattava välittömästi. Sitä ei saa käsitellä millään tavoin eikä siihen saa lisätä aineita, jotka voivat muuttaa säilyvyyttä tai alkuperäisiä aistinvaraisia ominaisuuksia.

3.7 Merkintöjä koskevat erityiset säännöt

Kaikissa Parmigiano Reggiano -juustotuotteissa olevat tunnisteet kirjoitetaan pistekirjoituksella sabluunaa käyttämällä juuston kannan pintaan. Nimen ”Parmigiano Reggiano” lisäksi ilmoitetaan juustontuottajan rekisterinumero, tuotantovuosi ja -kuukausi. Tunnisteisiin kuuluu myös soikea leima, jossa lukee ”Parmigiano Reggiano Consorzio Tutela”, kaseiinilevy, jossa on juustotahkon tunnistekoodi ja mahdollisesti toista laatuluokkaa osoittava merkki.

Esipakattuna, raastettuna ja paloina myyntiin saatettavan Parmigiano Reggiano -juuston tunniste on merkki, jonka yläosassa on viipaleen, Parmigiano Reggiano -juustotahkon ja veitsen kuva sekä alaosassa sanat PARMIGIANO REGGIANO. Tämä merkki on pakollinen osa merkintöjä, ja se on tehtävä niiden teknisten eritelmien mukaan, joista tuottajaryhmä sopii asiaa koskevassa sopimuksessa.

4. Maantieteellisen alueen tarkka rajaus

Rajattu maantieteellinen alue käsittää Reno-joen vasemmalla puolella sijaitsevat Bolognan maakunnan alueet, Po-joen oikealla puolella sijaitsevat Mantovan alueet, sekä Modenan, Parman ja Reggio nell’Emilian.

5. Yhteys maantieteelliseen alueeseen

5.1 Maantieteellisen alueen erityisyys

Luontoon liittyvistä tekijöistä mainittakoon erityisesti Apenniinien harjalta Po-joelle ulottuvan rajatun maantieteellisen alueen maaperän ominaisuudet. Yhdessä ilmaston kanssa maaperä vaikuttaa suoraan sekä luonnon kasvillisuuteen että tuotteen fermentaatio-ominaisuuksiin. Ihmisiin liittyvistä tekijöistä mainittakoon, että juustolla on luonnollisesti ollut historiallista merkitystä paikallisessa talouselämässä. Parmigiano Reggianon tuotantoon liittyvät monimutkaiset toimet ovat perinteisten juustonvalmistustaitojen tulosta vuosisatojen ajalta tällä seudulla, ja paikallisia käytänteitä vaalitaan edelleen uskollisesti.

5.2 Tuotteen erityisyys

Parmigiano Reggiano -juuston erityisominaisuuksia ovat massan hienosti rakeinen ja hiutaleina lohkeava rakenne, tuoksuva aromi ja hieno, erottuva muttei väkevä maku, liukoisuus ja hyvä sulavuus ruoansulatuksessa.

Nämä ominaisuudet johtuvat maidon erityislaadusta ja sen valintakriteereistä. Maito käsitellään päivittäin tuoreena kupariastioissa ja juoksetetaan vasikanjuoksetteella, jossa on runsaasti kymosiinia. Vaikuttavia tekijöitä ovat myös kyllästetyssä suolaliuoksessa suolaaminen ja pitkä luonnollinen kypsytys.

5.3 Syy-seuraussuhde, joka yhdistää maantieteellisen alueen tuotteen laatuun tai ominaisuuksiin (kun kyseessä SAN) tai tuotteen erityislaadun tuotteen maineeseen tai muihin ominaisuuksiin (kun kyseessä SMM)

Maidon erityiset fysikaalis-kemialliset ja mikrobiologiset ominaisuudet, jotka aiheuttavat Parmigiano Reggiano -juuston erityisominaisuudet ja laadun, johtuvat olennaisesti nautojen ravinnosta, joka perustuu alkuperäalueen nurmirehun käyttöön, sekä kaikenlaisen säilörehun käyttökiellosta.

Vähintään 12 kuukauden kypsytys, jonka on tapahduttava rajatulla maantieteellisellä alueella sen erityisten sääolojen vuoksi, on välttämätöntä, jotta maidon jalostuksessa saatu tuote voi erityisten entsymaattisten reaktioiden kautta saada Parmigiano Reggiano -juuston erityisominaisuudet.

Eritelmän julkaisutiedot

(Asetuksen (EY) N:o 510/2006 5 artiklan 7 kohta)

Eritelmän täydellinen teksti on saatavissa:

— joko seuraavan linkin kautta: www.politicheagricole.it/DocumentiPubblicazioni/Search_Documenti_Elenco.htm? txtTipoDocumento=Disciplinare%20in%20esame%20UE&txtDocArgomento=Prodotti%20di%20Qualit%E0>Prodotti%20Dop,%20Igp%20e%20Stg tai

— menemällä suoraan ministeriön verkkosivuston kotisivulle (www.politicheagricole.it) ja klikkaamalla ensin ”Prodotti di Qualità” (vasemmalla) ja sen jälkeen ”Disciplinari di Produzione all’esame dell’UE (Reg CE 510/2006)”.

(1) EUVL L 93, 31.3.2006, s. 12.